ทนายเมเจอร์ฯ ให้ปากคำเพิ่ม ปมจัดอีเวนต์ ดาราซีรีส์วายพบแฟนคลับ ยันคัดกรองตามมาตรฐานสธ.
ทนายเมเจอร์ฯ ให้ปากคำเพิ่ม ปมจัดอีเวนต์ ดาราซีรีส์วายพบแฟนคลับ ยันคัดกรองตามมาตรฐานสาธารณสุข
ทนายเมเจอร์ฯ ให้ปากคำเพิ่ม ปมจัดอีเวนต์ ดาราซีรีส์วายพบแฟนคลับ ยันคัดกรองตามมาตรฐานสาธารณสุข
10 มิ.ย. 2563

ผู้สื่อข่าวรายงานว่า เมื่อเวลา 14.00 น. วันนี้ (10 มิ.ย.63) ที่ สน.ปทุมวัน นายสุเมธ สอนสุ ที่ปรึกษากฎหมายบริษัทเมเจอร์ซีนีเพล็กซ์ กรุ๊ป จำกัด (มหาชน) นำหลักฐานเข้าพบพนักงานสอบสวนเพื่อสอบปากคำเพิ่มเติม จากกรณีจัดไลฟ์สดเปิดตัว 2 นักแสดงวัยรุ่น อานันท์ หว่อง หรือหยิ่น และนายวนรัตน์ รัศมีรัตน์ หรือวอร์ พบแฟนคลับ ช่วงเย็นวันที่ 5 มิ.ย.ที่บริเวณชั้น 5 โรงภาพยนตร์พารากอน ซีนีเพล็กซ์ ศูนย์การค้าสยามพารากอน ซึ่งมีประชาชนไปร่วมงานเป็นจำนวนมาก อีกทั้งผู้จัดงานไม่มีการเว้นระยะห่างตามที่กฎหมายกำหนด เป็นการฝ่าฝืน พ.ร.ก.ฉุกเฉินฯ และข้อกฎหมายอื่นที่เกี่ยวข้อง
โดยนายสุเมธ กล่าวยืนยันว่า วันที่แฟนคลับเข้าไปร่วมกิจกรรมเปิดตัวนักแสดงซีรี่ส์ในโรงภาพยนตร์เมเจอร์สยามพารากอน บริษัทเมเจอร์ฯ จัดมาตรการตรวจคัดกรองโรค ทั้งวัดอุณภูมิร่างกาย เว้นระยะห่าง ให้สวมหน้ากากอนามัย และสแกนคิวอาร์โค้ดเว็บไทยชนะ ตามการป้องกันการแพร่ระบาดของกระทรวงสาธารณสุข
ทั้งนี้ ยอมรับว่าหลังจบกิจกรรมในโรงภาพยนตร์ แฟนคลับได้ออกมารวมตัวกันเพื่อรอถ่ายรูปดาราหนุ่มมากกว่าที่คาดการณ์ไว้ จึงทำให้เห็นว่ามีการรวมตัวจนเกิดความแออัดตามภาพที่ปรากฏ ซึ่งกรณีนี้ได้ชี้แจงกับสำนักงานเขตปทุมวัน โดยผู้อำนวยการเขตฯ ได้ตักเตือน พร้อมสั่งปิดโรงภาพยนตร์เป็นเวลา 3 วัน และกำชับไม่ให้เหตุการณ์ลักษณะนี้ขึ้นอีก
อย่างไรก็ตาม สำนักงานเขตฯ ไม่ได้เอาผิดเกี่ยวกับ พ.ร.บ.ควบคุมโรคเนื่องจากเป็นการกระทำครั้งแรก ส่วนความผิดเกี่ยวกับ พ.ร.ก.ฉุนเฉิน เป็นอำนาจหน้าที่ของพนักงานสอบสวนสน.ปทุมวัน ที่จะพิจารณาแจ้งข้อกล่าวหา ซึ่งวันนี้เจ้าหน้าที่ได้นัดตัวแทนบริษัทเมเจอร์เข้าพบเพื่อให้ข้อมูลการจัดกิจกรรมและการเช่าพื้นที่ดังกล่าวด้วย ส่วนข้อต่อสู้เชิงกฎหมายต้องว่ากันตามข้อเท็จจริง เชื่อว่าบริษัทเมเจอร์ไม่มีเจตนาให้เกิดเหตุการณ์แบบนี้ขึ้น และเป็นเหตุการณ์ที่เหนือความคาดหมาย
ทั้งนี้ มีรายงานว่าทางพนักงานสอบสวนเตรียมเรียกสอบปากคำผู้จัดการดาราทั้ง 2 เรื่องสัญญาการว่าจ้างและประเด็นว่ามีส่วนรู้เห็นในการจัดงานและโพสต์เชิญชวนแฟนคลับหรือไม่ ในวันที่ 12 มิ.ย.นี้